Eskom het slegte nuus vir ParysArgieffoto (Foto: Johannes Plenio/Pixabay) Eskom het Donderdag gewaarsku herstelwerk by ŉ substasie in Parys in die Vrystaat gaan langer duur as aanvanklik verwag. ŉ Brand het Dinsdagaand om 20:30 ontstaan weens ŉ transformatorfout en groot skade aan die beheerkamer aangerig. Die kragtoevoer na ŉ groot deel van Parys is hierdeur geraak. “Alhoewel daar aanvanklik verwag is dat die kragtoevoer teen vanmiddag herstel sou wees, het die span ontdek dat bykomende materiaal vereis word,” het Eskom Donderdag in ŉ verklaring gesê. “Dit het ongelukkig die herstelwerk vertraag. Die span is besig om voorbereidings te tref sodat hulle gereed kan wees sodra die materiaal opdaag en om aan die toerusting te werk sodat die herstelwerk so vinnig as moontlik afgehandel kan word.” Die kragtoevoer sal na verwagting eers teen Vrydagaand (29 Mei 2020) herstel wees. “Die span bly verbind daartoe om die kragtoevoer na Parys baie dringend te herstel terwyl veiligheidsmaatreëls gevolg word. Ons vra om verskoning vir enige ongerief wat hierdeur veroorsaak word en versoek verbruikers om geduldig te bly.”